Departement besig met plasings in Gauteng-skoleArgieffoto Die Gautengse departement het gesê ongeveer 80% van leerders is reeds in staatskole geplaas. “Altesaam 123 548 graad 1-leerders en 104 502 graad 8-leerders se plasings in staatskole is teen 22 Oktober reeds afgehandel,” het die departement in ŉ verklaring gesê. Dit verteenwoordig 80.63% van alle leerders. Altesaam 54 773 leerders (25 913 graad 1-leerders en 28 860 graad 8-leerders) is nog nie geplaas nie. “Dit is kommerwekkend dat 34 109 leerders nie die vereiste dokumente ingedien het nie.” Die departement het gesê hy werk onverpoosd om seker te maak dat alle leerders, wat tydens die betrokke periode aansoek gedoen het, teen 31 Oktober geplaas sal wees. “Ons doen ŉ beroep op alle ouers, wat nog nie die vereiste dokumente ingedien het nie, om dadelik hul naaste distrikskantoor te besoek. Versuim om dié dokumente in te dien, verhinder die proses.” Leerders wat nie in skole geplaas is nie, sal plasing kry by skole wat genoeg kapasiteit het. “Dit kan ongelukkig moontlik nie die skool van hul keuse wees nie.” Daar is 2 013 gewone skole wat graad 1 en graad 8 aanbied. “Meeste van dié skole het egter aansoeke ontvang wat meer is as die betrokke skool se kapasiteit. Meer as 440 skole het reeds hul kapasiteit bereik.” Panyaza Lesufi, LUR vir onderwys in Gauteng, het gesê die departement doen ŉ beroep op ouers om nie mismoedig te word nie. “Ons werk onverpoosd om seker te maak dat alle leerders geplaas word.”